Práca žiačky 9. ročníka – Denisa 

Život v osade a moja budúcnosť
Veľa ľudí si pod slovom „osada“ mnohokrát predstaví len to zlé, ako napríklad chudoba, zlí ľudia, nepekné prostredie a mnoho ďalších negatívnych vlastností. 
Napriek tomu som rada, že v skutočnosti to až také zlé nie je.
Je síce pravda, že sa tu niektorí ľudia správajú ešte horšie ako zvieratá, ale som rada, že väčšina z nich sa už spamätala a pomaly si začínajú uvedomovať, čo je ich prioritou v živote a aké hodnoty sú pre nich dôležité. Myslím si, že netreba všetkých hádzať do jedného vreca.
Veľmi ma teší, že naša osada nie je podobná iným osadám na Slovensku, a tým myslím prostredie, spôsob bývania a tiež, že v našej osade nie je taká veľká kriminalita.
Ale na druhej strane sú veci, ktoré by som chcela zmeniť.
Trápi ma správanie rodičov a ich detí. Žije tu niekoľko takých, ktorým je úplne jedno, ako sa ich deti správajú, čo robia, či konajú dobro, či zlo. Rodičia by sa mali o nich viac zaujímať, starať sa, vedieť, kde a s kým trávia svoj voľný čas, mali by ich viesť len po tej dobrej a správnej ceste životom a mali by ich učiť konať len dobré skutky a byť im príkladom.
Aby som nepísala len o tých zlých, v osade sa nájdu aj takí rodičia, ktorí pre svoje deti spravia všetko. Starajú sa o ne, myslia na ich budúcnosť, venujú sa im, vedú ich po tej správnej ceste, sledujú ich školskú dochádzku.
V osade sú deti, ktoré zanedbávajú školu a je im jedno, aká bude ich budúcnosť. Klamú rodičom. Niektorí sa len vyhovárajú, aby nemuseli ísť do školy. Napríklad im povedia, že ich bolí brucho a rodičia im vždy uveria. Mnohí z osady chodia „poza školu“. Vyberú sa ráno do školy, rodič je spokojný, ale ich kroky smerujú úplne niekam inam.

Ďalší problém , ktorý majú niektorí Rómovia v osade, je zlé zaobchádzanie aj s tými „malými“ peniazmi, čo dostávajú. A toto je v podstate najväčší problém. Keď dostanú podporu, tak peniaze dajú na alkohol, cigarety a na úplne nepotrebné veci. Alebo ich všetky minú na stravu, čo vôbec nie je dobré, pretože nikdy nevedia, či im niečo nečakané nepríde do cesty. Nemajú žiadne rezervy. 
Mali by myslieť aj na budúcnosť a nielen na prítomnosť. Nevedia šetriť!
Stávajú sa aj také prípady, keď niektorí Rómovia niekoľkokrát nezaplatia nájom, tak im odpoja elektrinu, zastavia vodu alebo ich navštívi exekútor. V osade máme aj takých, ktorí si zobrali aj 3 hypotéky a potom to nevedeli splácať.
V budúcnosti by som sa chcela odsťahovať z osady a žiť niekde úplne inde. Chcela by som dokázať všetkým Rómom, že sa dá žiť aj lepšie, v iných životných podmienkach. Mohla by som im dokázať, že sa môžu vzdelávať. Verím v to, že keby na sebe naozaj tvrdo pracovali, tak už dnes by z nich niečo bolo a nemuseli by robiť VPP – verejno prospešné práce. Ale keď si takto predstavujú svoj život a stačí im to k šťastiu, tak nech si len pracujú, ale ja s tým určite nesúhlasím.
To, že sme Rómovia, neznamená, že nemôžeme žiť tak, ako žijú iní ľudia na tejto Zemi. Keby sa Rómovia viac snažili, tak by to dosiahli.
Chcela by som im dokázať, že všetko sa dá, len treba chcieť!!